62001CC0419_FI
Julkisasiamiehen ratkaisuehdotukset
Julkisasiamiehen ratkaisuehdotukset
1. Komissio vaatii tässä asiassa, että EY 226 artiklan nojalla todetaan, että Espanjan kuningaskunta ei ole noudattanut yhdyskuntajätevesien käsittelystä 21 päivänä toukokuuta 1991 annetun neuvoston direktiivin 91/271/ETY 5 artiklan mukaisia velvoitteitaan, koska se on määritellyt haavoittumiselle alttiit alueet ainoastaan tietyillä kyseisen maan alueilla.
2. Direktiivin 91/271/ETY 5 artiklan 1 kohdan mukaan jäsenvaltioiden on määriteltävä 31 päivään joulukuuta 1993 mennessä haavoittumiselle alttiit alueet liitteessä II vahvistettujen arviointiperusteiden mukaisesti. Kyseisen direktiivin 5 artiklan 2 kohdan mukaan jäsenvaltioiden on huolehdittava, että kaikkien viemäröityjen yli 10 000 avl:n (asukasvastineluvun) taajamien jätevedet käsitellään ennen niiden johtamista tällaisiin vesistöihin tehokkaammin kuin mitä muiden tapausten osalta on säädetty ja että näin menetellään viimeistään 31 päivästä joulukuuta 1998 alkaen.
3. Komission mukaan tiedoista, jotka Espanja toimitti oikeudenkäyntiä edeltävässä menettelyssä, ilmenee, että Espanjan valtio oli osoittanut haavoittumiselle alttiit alueet sen lainkäyttövaltaan kuuluvien vesien osalta, mutta tietyt itsehallintoalueet eivät olleet menetelleet tällä tavalla niiden lainkäyttövaltaan kuuluvien vesien osalta. Andalusia, Galicia, Murcia ja Kantabria olivat osoittaneet kyseiset alueet, julkaisseet virallisessa lehdessään tiedon kyseisistä alueista sekä ilmoittaneet asiasta komissiolle, kun taas muut itsehallintoalueet eivät olleet osoittaneet kyseisiä alueita. Komissio viittaa tältä osin Kataloniaan, Baleaareihin, Baskimaahan, Valenciaan, Asturiaan, Kanariansaariin sekä Ceutan ja Melillan itsehallinnollisiin kaupunkeihin.
4. Vastineessaan Espanja itse asiassa myöntää, että monet kyseisistä viranomaisista eivät todellakaan ole osoittaneet haavoittumiselle alttiita alueita siten kuin direktiivissä on edellytetty, sillä Espanja toteaa, että kyseiset viranomaiset ovat parhaillaan viimeistelemässä alueiden vaadittua osoittamista. Ainoastaan Melillan ja Asturian osalta Espanja pyrkii suoraan kiistämään komission kanteen: Melillan osalta sillä perusteella, että sen viranomaisilla ei ole lainkäyttövaltaa kyseisten vesien osalta, ja Asturian osalta puolestaan sillä perusteella, että kyseisellä itsehallintoalueella ei ole lainkaan haavoittumiselle alttiita alueita. Koska komissio ei ole toimittanut vastausta, näiden kahden kohdan osalta ei ole mahdollista tehdä lopullista johtopäätöstä. Muilta osin komission kanne on kuitenkin perusteltu.
Ratkaisuehdotus
5. Tämän perusteella ehdotan, että yhteisöjen tuomioistuin
1) toteaa, että Espanjan kuningaskunta ei ole noudattanut yhdyskuntajätevesien käsittelystä 21 päivänä toukokuuta 1991 annetun neuvoston direktiivin 91/271/ETY 5 artiklan mukaisia velvoitteitaan, koska se on määritellyt haavoittumiselle alttiit alueet ainoastaan tietyillä kyseisen maan alueilla;
2) velvoittaa Espanjan kuningaskunnan korvaamaan oikeudenkäyntikulut.